Eurovizijos dainų konkursas 2008
Eurovizijos dainų konkursas 2008 – 53 Eurovizijos konkursas, vykęs Serbijoje. Pusfinaliai įvyko gegužės 20 ir gegužės 22 dienomis, o finalas – gegužės 24 d. Renginys vyko Serbijos sostinėje Belgrade, Belgrado arenoje, kuri yra viena iš didžiausių uždarų arenų Europoje, ir kuri talpina 20 000 žmonių. Serbija išsikovojo teisę rengti savo šalyje 2008 metų Eurovizijos dainų konkursą po Marijos Šerifovič pergalės 2007 metų konkurse Helsinkyje. 2008 m. konkurse dalyvavo 43 šalys. Tai sumušė 2007 metais pasiektą dalyvaujančių šalių rekordą – 42. Po daugybės nepasitenkinimų kaip vyko 2007 m. Eurovizijos dainų konkurso pusfinalis, Svante Stockselius pranešė, jog nuo 2009 metų Eurovizijos dainų konkurso pusfinalio formatas keisis, bet 2008 metais konkursas vis dar bus toks pats. Tačiau 2007 metų rudenį Europos transliuotojų sąjunga (EBU) nusprendė naują formatą įvesti jau nuo 2008 metų. Buvo tikėtina, jog ant konkurso logotipo bus užrašyta Beograd 2008, o ne Belgrade 2008. Taip galėjo būti dėl to, kad serbai taip įvardija savo sostinę. Kosmetikos linija „Wella“ tapo oficialiu 2008 m. Eurovozijos dainų konkurso partneriu. 2008 m. Eurovizija įgavo naują formatą − prieš finalą buvo surengti du pusfinaliai, iš kiekvieno į finalą pateko po 10 šalių atlikėjų. Vieną iš dešimties kelialapių gautų atstovas, dar nepatekęs į finalą, bet gavęs daugiausiai balsų iš atsarginės komisijos, kuri yra kiekvienoje šalyje, balsavimo nesklandumų atvejui. Automatiškai finale dalyvavo tik „didysis ketvertas“ ir praėjusių metų šalis nugalėtoja. Iš viso finale dalyvavo 25 valstybių atstovai.